b'\n_START_ARTICLE_\nMary Rose (1509)\n_START_SECTION_\nValmistus\n_START_PARAGRAPH_\nAlus valmistettiin HMNB Portsmouthissa vuosina 1510-1511, ja se nimettiin Mary Roseksi kuningas Henrik VIII:n sisaren Maryn ja Tudor-suvun vaakunan ruusun mukaan._NEWLINE_Aluksen valmistuttua se siirrettiin Thamesjoelle, jossa se varustettiin ja aseistettiin.\n_START_SECTION_\nPeruskorjaus\n_START_PARAGRAPH_\nVuonna 1535 alukselle tehtiin suuria muutost\xc3\xb6it\xc3\xa4. Alkujaan limisaumainen laidoitus muutettiin puskusaumaisiksi. Laivan kylkiin avattiin tykkiportit. Jotta aluksesta saatiin vakaa, raskaat tykit jouduttiin sijoittamaan rungossa alemmaksi. L\xc3\xa4hell\xc3\xa4 vesirajaa sijaitsevat tykkiportit voitiin sulkea vesitiiviill\xc3\xa4 luukuilla, jotka pystyttiin rakentamaan tasaiseen puskusaumaiseen laitaan.\n_START_SECTION_\nPalvelus\n_START_PARAGRAPH_\nAlus sai lippulaivana tulikasteensa ensimm\xc3\xa4isess\xc3\xa4 Englannin ja Ranskan v\xc3\xa4lisess\xc3\xa4 sodassa vuosina 1512-1514. Brestin edustalla vuonna 1512 k\xc3\xa4ydyss\xc3\xa4 taistelussa aluksen p\xc3\xa4\xc3\xa4llikk\xc3\xb6n\xc3\xa4 oli sir Edward Howard._NEWLINE_Henrik VIII erotti 1534 Englannin kirkon Rooman kirkon vallasta ja tiesi sen vuoksi odottaa hy\xc3\xb6kk\xc3\xa4yst\xc3\xa4 katolisista maista. Sata ranskalaista alusta saapui 16. hein\xc3\xa4kuuta 1545 Solentinsalmeen, miss\xc3\xa4 niit\xc3\xa4 oli vastassa 80 englantilaista laivaa. 18. hein\xc3\xa4kuuta k\xc3\xa4ytiin taistelu, joka j\xc3\xa4i ratkaisemattomaksi. Seuraavan p\xc3\xa4iv\xc3\xa4n tyyni s\xc3\xa4\xc3\xa4 esti purjehtimisen. Ranskalaiset soudettavat kaleerit tulivat kohti englantilaisia ja avasivat tulen. Tuuli alkoi nousta ja englantilaisetkin p\xc3\xa4\xc3\xa4siv\xc3\xa4t liikkeelle. Silloin Mary Rose kallistui \xc3\xa4kki\xc3\xa4 ja upposi. Kuningas itse seurasi Solentin taistelua Southsea Castlesta. Mary Rosen kansi oli peitetty entrausta est\xc3\xa4vill\xc3\xa4 verkoilla, jotka estiv\xc3\xa4t merimiehi\xc3\xa4 pelastautumasta. Vesi oli p\xc3\xa4\xc3\xa4ssyt sis\xc3\xa4\xc3\xa4n avoimista tykkiluukuista. Aluksen nostamisen j\xc3\xa4lkeen aluksesta l\xc3\xb6ytyi my\xc3\xb6s ranskalainen tykinkuula, joka on voinut vaikuttaa tapahtumaan.\n_START_SECTION_\nLaivan nostaminen\n_START_PARAGRAPH_\nLaivaa yritettiin nostaa jo 1540-luvulla, mutta se oli juuttunut syv\xc3\xa4lle pohjamutaan, johon vajonneet aluksen osat s\xc3\xa4ilyiv\xc3\xa4t tuhoutumiselta. Ensimm\xc3\xa4iset sukeltajat k\xc3\xa4viv\xc3\xa4t aluksella 1836 ja nostivat joitakin tykkej\xc3\xa4, joiden avulla hylky tunnistettiin Mary Roseksi. Amat\xc3\xb6\xc3\xb6risukeltaja Alexander McKee (1918-1992) kokosi vuonna 1965 sukeltajia kartoittamaan Solentinsalmen hylkyj\xc3\xa4. He l\xc3\xb6ysiv\xc3\xa4t j\xc3\xa4lki\xc3\xa4 puisista aluksista, kuten HMS Royal Georgesta ja HMS Boynesta, ja siksi he uskoivat my\xc3\xb6s Mary Rosen s\xc3\xa4ilyneen. Vuonna 1966 l\xc3\xb6ytyi painanne paikasta, jossa Mary Rose upposi, ja vuonna 1971 sukeltajat l\xc3\xb6ysiv\xc3\xa4t hylyn. Seuraavien vuosien aikana hylyn osien esille kaivamiseen ja osien nostamiseen osallistui yli 600 sukeltajaa, jotka tekiv\xc3\xa4t yli 28\xc2\xa0000 sukellusta. Merest\xc3\xa4 nostettiin yli 19\xc2\xa0000 esinett\xc3\xa4. Vuonna 1982 rungon ymp\xc3\xa4rille rakennettiin putkikehys. Aluksen viereen laskettiin rungonmuotoinen kehto, johon kehyksess\xc3\xa4 oleva runko nostettiin veden alla. Kehto runkoineen nostettiin merest\xc3\xa4 ja tuotiin maihin. Tapahtuma televisioitiin, ja sill\xc3\xa4 oli 60 miljoonaa katsojaa. Runkoa alettiin konservoida samoin kuin aikaisemmin Ruotsissa nostettua Vasa-laivaa.\n_START_SECTION_\nHylyst\xc3\xa4 tehdyt l\xc3\xb6yd\xc3\xb6t\n_START_PARAGRAPH_\nHylyst\xc3\xa4 nostettiin ruokailuun liittyvi\xc3\xa4 esineit\xc3\xa4, kuten miehist\xc3\xb6n puu- ja upseerien tinalautasia, my\xc3\xb6s laivaston komentajan vara-amiraali Sir George Carewin nimikirjaimilla varustettuja. Laivakeitti\xc3\xb6 oli rakennettu tiilist\xc3\xa4, ja siell\xc3\xa4 oli valtavia keittoruukkuja. Pienet esineet, kuten arpakuutiot, pelilaudat, rummut ja nahkaiset kirjankannet, paljastivat miehist\xc3\xb6n vapaa-ajan viettotapoja. Laivasta l\xc3\xb6ytyi noin kahdensadan miehist\xc3\xb6n j\xc3\xa4senen j\xc3\xa4\xc3\xa4nn\xc3\xb6kset. Mudassa oli s\xc3\xa4ilynyt vaatetusta. K\xc3\xa4siaseita, kuten jousia l\xc3\xb6ytyi 138 ja nuolia 3\xc2\xa0500 kappaletta. Laivalla oli ollut jousiampujien osasto._NEWLINE_Laivasta l\xc3\xb6ytyi 92 ihmisen j\xc3\xa4\xc3\xa4nteit\xc3\xa4, ja niist\xc3\xa4 yhdeks\xc3\xa4st\xc3\xa4 on selvitetty, mist\xc3\xa4 he olivat kotoisin. Miehist\xc3\xb6 oli hyvin kansainv\xc3\xa4list\xc3\xa4. Kaksi tutkituista oli kotoisin V\xc3\xa4limeren tienoilta ja kolmas Pohjois-Afrikasta, ja nelj\xc3\xa4nnell\xc3\xa4 oli afrikkalainen is\xc3\xa4. My\xc3\xb6s esinel\xc3\xb6yd\xc3\xb6t kertovat miehist\xc3\xb6n alkuper\xc3\xa4st\xc3\xa4. Yksi englantilaiseksi oletettu jousimies paljastui eri tutkimuksien perusteella olleen kotoisin Pohjois-Afrikasta, v\xc3\xa4hint\xc3\xa4\xc3\xa4n 50 kilometri\xc3\xa4 rannikolta.'